Albert VII, nadvojvoda Austrije

Albert Pobožni (13. novembar 1559 - 13. juli 1621) je od 1598. do svoje smrti bio vladar nizozemskih grofovija i vojvodstava, a prethodno guverner istih. Vladao je kao vojvoda Brabanta, Limburga i Luksemburga, te kao grof Burgundije, Flandrije, Artoisa, Hainauta i Namura. Kao Albert VII vladao je Austrijom od marta do oktobra 1619. godine.

 Obrazovanje 

Austrijski nadvojvoda Albert je bio peti sin cara Maksimilijana II i Marije Austro-Kastiljske, kćerke cara Karla V. Poslan je kao dječak u Madrid, gdje se za njegovo obrazovanje brinuo brat njegove majke, kastiljski kralj Filip II. Kao osamnaestogodišnjak je postao kardinal. Filip ga je što prije želio učiniti nadbiskupom Toleda, mada se Albert nikada nije zaredio, niti postao svećenik ili biskup.

 Namjesništvo u Portugalu 

Kada se Filip izborio za krunu Portugala 1581. godine, Alberta je učinio svojim prvim potkraljem. Kao potkralj Portugala učestvovao je u spremanju Španske armade koju je 1588. potukla vojska engleske kraljice Elizabete I, kao i u spremanju uspješne odbrane od engleskog protunapada sljedeće godine. Godine 1593. daidža ga je pozvao nazad na svoj dvor u Madrid kako bi mu povjerio veću ulogu u vođenju Španskog carstva.

 Namjesništvo u nizozemskim državama 

Godine 1595. umro mu je brat Ernest, pa je Albert poslan u Brisel da ga zamijeni kao guverner nizozemskih država u ime njihovog vladara, Albertovog daidže Filipa. U početku je briljario kao vojskovođa, ali ga je bankrot Španskog carstva spriječio.

Godine 1598. Filip je objavio svoju odluku da za Alberta namjerava udati svoju kćerku, infantu Izabelu Klaru Eugeniju, i abdicirati vlast nad nizozemskih državama u njihovu korist. Odlučio je da će, u slučaju smrti jednog od njih, drugo nastaviti vladati, te da će nasljeđivati njihovi potomci po načelu kognatičke primogeniture, ali da će ženski potomak, ako naslijedi, biti primoran udati se ili za kastiljskog kralja ili za osobu koju isti odredi. Ako nadvojvoda i infanta ne budu imali djece, vlast nad vojvodstvima i grofovijama će naslijediti kastiljski kralj odmah nakon smrti bilo kojeg od supružnika. Iste godine je napustio Kolegij kardinala. Brak je sklopljen preko predstavnika 15. novembra 1598. godine, a uživo 18. aprila sljedeće godine.

 Vladavina 
160px|mini|Albert i Izabela Klara Eugenija
Nadvojvotkinja Izabela Klara Eugenija i nadvojvoda Albert su u maju 1598. godine postali vojvotkinja i vojvoda Brabanta, Limburga i Luksemburga, markgrofica i markgrof Namura, palatinski grofica i grof Burgundije, grofica i grof Artoisa, Flandrije, Hainauta.

Albertova reputacija vještog vojskovođe je pala nakon teškog poraza kojeg mu je nanio Mauricije, knez Oranje, vođa Holandske Republike. Smrt kraljice Elizabete I i dolazak na vlast Jakova I omogućili su Albertu i Izabeli Klari Eugeniji sklapanje mira s Engleskom.

Nadvojvoda i nadvojvotkinja su ubrzo uspjeli ostvariti dugo priželjkivani mir u svojim državama. Za vrijeme njihove vladavine nizozemske države su doživjele svoj procvat. Albert i Izabela Klara Eugenija su aktivno i uspješno pomagali Katoličku reformaciju na svom teritoriju, ali su ostvarili i neobičan nivo vjerske tolerancije. Ojačali su i svoju moć kao suverena, približivši svoju vlast apsolutističkoj.

Dana 20. marta 1619. Albert je naslijedio vlast nad Austrijom od umrlog brata Matije kao posljednji muški patrilinearni potomak njihovog oca. Međutim, 5. oktobra iste godine abdicirao je u korist rođaka, cara Ferdinanda II.

 Smrt i naslijeđe 

Kada je postalo jasno da uprkos sretnom braku Albert i Izabela Klara Eugenija neće imati djece, počele su pripreme za predaju vlasti nadvojvotkinjinom bratu, kastiljskom kralju Filipu III, kako je i nalagao testament njenog oca. Filip III je, međutim, umro nekoliko mjeseci prije svog rođaka Alberta. Po smrti nadvojvode vlast je naslijedio nadvojvotkinjin bratić, kastiljski kralj Filip IV.

 Reference 

Kategorija:Habsburgovci
Kategorija:Nadvojvode Austrije
Kategorija:Vojvode Luksemburga
Kategorija:Vojvode Brabanta
Kategorija:Vojvode Limburga
Kategorija:Grofovi Burgundije
Kategorija:Grofovi Flandrije
Kategorija:Grofovi Artoisa
Kategorija:Grofovi Hainauta
Kategorija:Grofovi Namura